ווטסאפ מאשרת: שורה של עדכונים בדרך לאפליקציה ולממשק האינטרנטי. העדכון החדש יגיע לכל המשתמשים והוא צפוי להתרחש בהדרגה במהלך השבועות הקרובים. אחרי שנמצאו עדויות לפיצ'ר סטיקרים מונפשים, כעת ווטסאפ מודיעה כי תתמוך בתכונה החדשה. הפיצ'ר התגלה לראשונה בגרסת בטא ששוחחרה במהלך חודש יוני. ההערכות שהיו הן כי הפיצ'ר עדיין נמצא בשלבים מוקדמים מדי ולא צפוי להיות משוחרר בחודשים הקרובים, אך בווטסאפ הצליחו להפתיע את המשתמשים.
עוד ווטסאפ הוסיפה כי מצב החושך יגיע לאפליקציה של ווטסאפ במחשב וגם לממשק האינטרנטי. גם לכך נמצאו עדויות במהלך חודש פברואר, אך רק עכשיו הוא יגיע לקהל הרחב. גם שיחות הוידאו יזכו לעדכון, כשמחודש אפריל האחרון ווטסאפ מאפשרת לקיים שיחות וידאו של עד 8 משתתפים. הבעיה החדשה שנוצרה היא שכל משתתף נראה במלבן קטן במסך ולא באמת ניתן לראות אותו. בעדכון, המשתתפים יוכלו פשוט ללחוץ על כל פרצוף ולצפות בו במסך מלא.
עדכון נוסף ושולי שיגיע לכלל המשתמשים, הוא האפשרות להוסיף אנשי קשר באמצעות קוד QR. כך לדוגמא במקום להחליף את המספר הנייד, ניתן יהיה לסרוק את הקוד QR ולשלוח מייד הודעה. בשלב זה לא ברור האם ווטסאפ תשחרר את העדכונים בחלקים, או שמה העדכון שיגיע בשבועות הקרובים יהיה זה שיכלול את כל השינויים. עם זאת, לא מדובר בעדכון מהפכני, אבל בהחלט מתבקש.